रवीन्द्र नाथ महतो
रवीन्द्र नाथ महतो एक भारतीय राजनीतिज्ञ हैं, जो वर्तमान में झारखण्ड विधानसभा के अध्यक्ष के रूप में कार्यरत हैं। वे झारखण्ड मुक्ति मोर्चा के सदस्य हैं। वे झारखण्ड राज्य की नाला विधानसभा निर्वाचन क्षेत्र से झारखण्ड मुक्ति मोर्चा के विधायक हैं। वे 2005, 2014 और 2019 में तीन बार झारखण्ड विधानसभा के सदस्य बने। झारखण्ड आंदोलन के दौरान वे शिबू सोरेन के साथ जुड़ गए और जल्द ही अपने नेतृत्व की गुणवत्ता और सरल व्यक्तित्व के कारण वे झारखण्ड मुक्ति मोर्चा के पसंदीदा नेता बन गए। 2000 के बिहार विधानसभा चुनाव में वे झारखण्ड मुक्ति मोर्चा के उम्मीदवार के रूप में चुनाव लड़े, लेकिन भारतीय कम्युनिस्ट पार्टी के दिग्गज नेता और नौ बार विधायक रहे विशेश्वर खां से 634 वोटों से हार गए। झारखण्ड राज्य बनने के बाद, 2005 के विधानसभा चुनाव में उन्होंने 30,847 वोटों से जीत हासिल कर पहली बार विधायक बने। इस चुनाव में उन्होंने भाजपा उम्मीदवार सत्यानंद झा को 1,122 और भाकपा उमीदवार विशेश्वर खां को 6,354 वोटों के अंतर से हराया। 2009 के विधानसभा चुनाव में वे भाजपा उम्मीदवार सत्यानंद झा से 3,948 वोटों के अंतर से हार गए। 2014 के विधानसभा चुनाव में उन्होंने भारतीय जनता पार्टी के सत्यानंद झा को 7015 वोटों के अंतर से हराया, और दूसरी बार विधायक बने। 2019 के विधानसभा चुनाव में वे भारतीय जनता पार्टी के उम्मीदवार सत्यानंद झा को 3,520 वोटों के अंतर से हराकर तीसरी बार विधायक निर्वाचित हुए। 2020 में उन्हें सर्वसम्मति से झारखण्ड विधानसभा का अध्यक्ष चुना गया।